691 slagterimedarbejdere. Det er så mange, som bliver afskediget, når Danish Crown i Sæby lukker i midten af juli. Det blev byrådet og politiske udvalg i Frederikshavn Kommune orienteret om onsdag aften. - Jobcentret er allerede langt med forberedelserne, for selvom vi indtil nu ikke har kendt det eksakte antal og typen af medarbejdere, så ved vi, det er en stor opgave, når så stor en virksomhed lukker, siger Rikke Albrektsen, der er direktør i Frederikshavn Kommune med ansvar for blandt andet jobcentret. - Derfor er vores samarbejde med andre jobcentre, Det Regionale Arbejdsmarkedskontor og det lokale erhvervsliv rigtigt vigtigt, afslutter hun. Sådan skal medarbejderne hjælpes I sidste uge har Jobcenter Frederikshavn med hjælp fra jobcentrene i Hjørring, Brønderslev og Aalborg afholdt 280 individuelle samtaler med medarbejderne fra slagteriet, og samtalerne fortsætter i denne uge. Planen er desuden at oprette et ”fremskudt” jobcenter, som placeres på Danish Crown, så medarbejderne nemt kan få råd og vejledning. Det vil være bemandet hver torsdag fra klokken 10.00-16.00 i uge 24, 25, 26 og 27 oplyser jobcentret. Derudover afholdes der en ekstern jobmesse den 2. juni og en uddannelsesmesse i samarbejde med nordjyske udannelsesinstitutioner. - Medarbejderne på slagteriet har forskellige baggrunde og har haft vidt forskellige stillinger, så der vil helt sikkert være medarbejdere, som kan være et godt match til andre virksomheder. - Derfor håber vi også, at virksomhederne vil fortsætte med at byde sig til gennem vores virksomhedsservice, siger John Karlsson, der er formand for Arbejdsmarkedsudvalget i Frederikshavn Kommune.
Jobcentret har den seneste tid allerede forberedt sig på de mange ledige, selvom man før nu ikke kendte det eksakte tal.